Jari Åhman haluaa uusia haasteita.

PS Kemi joutuu etsimään ensi kaudeksi uuden päävalmentajan. Seuraa neljättä kautta luotsaava Jari Åhman vahvisti Ilta-Sanomille, että tämä kausi jää hänen viimeisekseen seurassa.

– Päätös on kypsynyt pikku hiljaa tässä kauden edetessä. Siihen ei liity sen kummempaa dramatiikkaa, puhelimitse tavoitettu Åhman kertoo IS:lle.

Åhman on kuudetta kautta seurassa mukana ja aloitti päävalmentajana kaudella 2015. Tuon kauden päätteeksi seura nousi Ykkösestä Veikkausliigaan. Liigassa Kemi on Åhmanin johdolla uhmannut ennakko-odotuksia ja onnistunut kahdesti säilyttämään sarjapaikkansa, vaikka joukkueen pelaajaryhmä on mennyt uusiksi joka talvi.

PS Kemi tunnetaan tiukasti puolustavana ja taitavasti vastaan iskevänä joukkueena. Åhman on auttanut seuraa löytämään monia pelaajia, jotka ovat jatkaneet Kemin pestin jälkeen kohti isompia seuroja: mm. HJK:n tähti Filip Valencic, SJK:n taitava hyökkääjä Billy Ions sekä KuPSissa maaleja mättävä Rasmus Karjalainen.

Ennen pestiään Kemin päävalmentajana Åhman toimi pitkään kemiläisen supermarketin tavaratalojohtajana. Hän kertoo aikovansa jatkaa jalkapallon parissa.

– Nyt kun olen päässyt hyvään alkuun, niin ei kannata lopettaa. Mutta nyt tuntui siltä, että on aika kokeilla jotain uutta. Kemistä ei ole kuin hyvää sanottavaa.

PS Kemi on Veikkausliigassa toiseksi viimeisenä. Se kohtaa maanantaina IFK Mariehamnin tärkeässä häntäpään kamppailussa.